KAI GRIAUSTINIS GRŪMOJA
[bookmark: _GoBack]	Gamtos neganda, perkūnija, baugina žmones nuo seniausių laikų. Tiesioginė žaibo iškrova neretai sunaikina namus, laivus, pražudo žmones ar galvijus. Žaibo iškrova dažniausiai įvyksta ten, kur yra mažiausia elektrinė varža. Pavyzdžiui, atstumas tarp debesies ir aukšto medžio yra visada mažesnis, negu tarp to debesies ir žemės, tad yra daug didesnė tikimybė, kad žaibas trenks į medį. Žaibų daugiausia susidaro drėgnose ir pelkėtose vietovėse, dažniau jie trenkia į žmones, vilkinčius šlapius drabužius. Suskaičiuojama, kad kasmet pasaulyje nuo žaibo miršta apie 3000 žmonių. Į vyrus žaibas trenkia keliskart dažniau nei į moteris.
Sinoptikai konstatuoja, kad Lietuvoje per metus vidutiniškai bent 30 dienų griaudėja perkūnija. 
Būsite saugesni, jei žinosite, kaip apsisaugoti nuo žaibo:
• nesislėpkite po medžiais, pasitraukite nuo aukštų bokštų, tvorų, elektros bei telefono linijų, žaibolaidžių;
• jei esate patalpose, uždarykite duris ir langus, nekūrenkite tuo metu krosnies;
• kuo mažiau judėkite, nestovėkite arti lango ir nekalbėkite telefonu. Rekomenduojame išjungti televizorių, radijo aparatą ir kitus elektrinius prietaisus;
• jei pamatėte kamuolinį žaibą, nesiartinkite prie jo. Elkitės ramiai, nebandykite bėgti nuo jo, nes oro srovė gali pritraukti jį prie Jūsų;
• jeigu griaudžiant keliaujate automobiliu, sustokite žemesnėje vietoje, užsidarykite automobilio langus bei duris ir įjunkite avarinius žibintus. Nepalankiomis oro sąlygomis jus lengviau pastebės kiti vairuotojai;
• jeigu audra jus užklupo miške, stenkitės išeiti iš jo arba slėpkitės po žemais krūmais;
• jei plaukiate laivu ir negalite išlipti, sustokite. Jei yra netoliese tiltas, slėpkitės po juo;
• jei perkūnija jus užklupo lauke ir arti nėra statinių, kuriuose galėtumėte pasislėpti, rekomenduojame slėptis dauboje ir atsitūpus bei apkabinus kojas laukti audros pabaigos.
Nukentėjus nuo žaibo, svarbu žinoti, kaip suteikti pagalbą:
• Pastebėjus, kad žaibas trenkė į žmogų, būtina kuo skubiau skambinti bendruoju pagalbos telefonu 112 ir kviesti greitąją pagalbą!
• Jei žmogus judinamas neatsibunda, nekvėpuoja, neapčiuopiamas jo pulsas – greičiausiai jį ištiko klinikinė mirtis. Tuomet reikia kuo skubiau atlikti išorinį širdies masažą ir dirbtinį kvėpavimą bei nedelsiant kreiptis pagalbos į medikus.
• Jei nukentėjusysis turi pulsą ir kvėpuoja, apžiūrėkite, ar nėra sužeidimų.
• Nebijokite liestis prie žmogaus, į kurį trenkė žaibas. Elektros srovė prateka pro žmogaus organizmą ir jame neužsilaiko.
Jei norite sužinoti, ar toli perkūnija, suskaičiuokite sekundes tarp žaibo ir griaustinio. Tada padalinkite sekundžių skaičių iš 3. Šitaip sužinosite apytikrį atstumą kilometrais.

